b'\n_START_ARTICLE_\nXHTML\n_START_PARAGRAPH_\nXHTML (eXtensible HyperText Markup Language \xe2\x80\x93 \xe2\x80\x9ei\xc5\xa1ple\xc4\x8diama hiperteksto \xc5\xbeym\xc4\x97jimo kalba\xe2\x80\x9c) yra \xc5\xbeym\xc4\x97jimo kalba, kuri turi pana\xc5\xa1ias \xc4\xaf HTML \xc5\xbeym\xc4\x97jimo taisykles, tik jos sintaks\xc4\x97 yra grie\xc5\xbetesn\xc4\x97. HTML yra pagr\xc4\xafsta SGML, taigi yra ma\xc5\xbeiau suvar\xc5\xbeyta (galima praleisti kai kuriuos \xc5\xbeymenis, pavyzd\xc5\xbeiui, neu\xc5\xbebaigti paragrafo), tuo tarpu XHTML remiasi XML, tod\xc4\x97l XHTML dokumentas turi b\xc5\xabti strukt\xc5\xabri\xc5\xa1kai tvarkingas (angl. well - formed)._NEWLINE_XHTML buvo sukurtas W3C ir yra tap\xc4\x99s \xc5\xa1io konsorciumo oficialia rekomendacija.\n_START_SECTION_\nSavyb\xc4\x97s\n_START_PARAGRAPH_\nLabiau sintaksi\xc5\xa1kai suvar\xc5\xbeytos HTML versijos poreikis atsirado padid\xc4\x97jus naudojam\xc5\xb3 mobili\xc5\xb3j\xc5\xb3 \xc4\xafrengini\xc5\xb3 skai\xc4\x8diui. Kadangi \xc5\xa1ie \xc4\xafrenginiai yra ma\xc5\xbei, jie neturi daug resurs\xc5\xb3, kuriuos b\xc5\xabt\xc5\xb3 galima panaudoti strukt\xc5\xabri\xc5\xa1kai sud\xc4\x97tingam HTML kodui._NEWLINE_Dauguma naujesni\xc5\xb3 \xc5\xbeiniatinklio nar\xc5\xa1ykli\xc5\xb3 gali dirbti su XHTML kodu, bet senesn\xc4\x97s nar\xc5\xa1ykl\xc4\x97s XHTML kod\xc4\x85 supranta kaip HTML. Taip pat beveik visos nar\xc5\xa1ykl\xc4\x97s, suderinamos su XHTML, gali naudoti HTML kod\xc4\x85. Yra nuomoni\xc5\xb3, kad \xc5\xa1is faktas stabdo XHTML pl\xc4\x97tr\xc4\x85. Nepaisant to, kad Microsoft yra pilnateis\xc4\x97 W3C nar\xc4\x97, \xc5\xa1ios kompanijos nar\xc5\xa1ykl\xc4\x97 Internet Explorer n\xc4\x97ra suderinama su kai kuriomis XHTML rekomendacijomis._NEWLINE_Ypa\xc4\x8d naudinga XHTML savyb\xc4\x97 yra ta, kad \xc5\xa1ia \xc5\xbeym\xc4\x97jimo kalba para\xc5\xa1ytame dokumente galima naudoti kit\xc5\xb3 i\xc5\xa1 XML kilusi\xc5\xb3 kalb\xc5\xb3 (pvz., MathML, SVG) elementus. Vis d\xc4\x97lto, \xc5\xa1i\xc4\x85 savyb\xc4\x99 galima panaudoti tik tada, kai XHTML dokumentas yra siun\xc4\x8diamas kaip XML (nurodant application/xhtml+xml MIME tip\xc4\x85).\n_START_SECTION_\nXHTML 1.1\n_START_PARAGRAPH_\nNaujausia W3C XHTML rekomendacija yra XHTML 1.1: Module - based XHTML. \xc5\xa0i versija yra pagr\xc4\xafsta XHTML 1.0 Strict. XHTML 1.1 neb\xc4\x97ra n\xc4\x97 vieno prezentacinio (nustatan\xc4\x8dio i\xc5\xa1vaizd\xc4\x85) elemento ar r\xc4\x97meli\xc5\xb3. Dokumento i\xc5\xa1vaizd\xc4\x85 privaloma nustatin\xc4\x97ti naudojant CSS. XHTML 1.1 taip pat turi special\xc5\xb3 ruby markup palaikym\xc4\x85, reikaling\xc4\x85 kai kuri\xc5\xb3 Ryt\xc5\xb3 Azijos ra\xc5\xa1men\xc5\xb3 palaikymui._NEWLINE_XHTML moduliarizacija taip pat leid\xc5\xbeia nedidelius XHTML kodo gabal\xc4\x97lius panaudoti kitose XML pagr\xc4\xafstose aplikacijose tam tikru b\xc5\xabdu. Tai taip pat leid\xc5\xbeia i\xc5\xa1pl\xc4\x97sti XHTML specialiems tikslams, pvz., prid\xc4\x97ti savo matematini\xc5\xb3 formuli\xc5\xb3 u\xc5\xbera\xc5\xa1ymo ar r\xc4\x97meli\xc5\xb3 (angl. frameset) modul\xc4\xaf. Tokie XHTML dokumentai jau nebeatitiks XHTML 1.1 standarto.\n_START_SECTION_\nSuderinamumas\n_START_PARAGRAPH_\nDauguma XHTML 1.0 dokument\xc5\xb3 yra suderinami su HTML, t. y. juos gali apdoroti nar\xc5\xa1ykl\xc4\x97, skirta HTML dokumentams. Tokie dokumentai turi b\xc5\xabti perduoti su MIME tipu text/html. Nar\xc5\xa1ykl\xc4\x97 tok\xc4\xaf dokument\xc4\x85 apdoros kaip \xe2\x80\x9e\xc5\xbeym\xc5\xb3 sriub\xc4\x85\xe2\x80\x9c (angl. tag soup). XHTML dokument\xc4\x85 perduodant su MIME tipu application/xhtml+xml (nurodant \xc5\xa1\xc4\xaf tip\xc4\x85 ir tur\xc4\x97t\xc5\xb3 b\xc5\xabti perduodami XHTML dokumentai) daugumai senesni\xc5\xb3 nar\xc5\xa1ykli\xc5\xb3 i\xc5\xa1kils problem\xc5\xb3 su XHTML dokumento apdorojimu._NEWLINE_XHTML 1.1 moduliacin\xc4\x97s savyb\xc4\x97s daro j\xc4\xaf nesuderinam\xc4\x85 su XHTML 1.0 ir HTML. Atitinkamai XHTML 2.0 yra nesuderinamas su savo \xe2\x80\x9eprot\xc4\x97viais\xe2\x80\x9c. D\xc4\x97l \xc5\xa1i\xc5\xb3 ir kit\xc5\xb3 savybi\xc5\xb3 XHTML susilauk\xc4\x97 kritikos (angl\xc5\xb3 kalba).\n_START_SECTION_\nPavyzdys\n_START_PARAGRAPH_\n\xc5\xa0is pavyzdys para\xc5\xa1ytas XHTML 1.0 Strict dialektu._NEWLINE_<?xml version="1.0" encoding="UTF-8"?>_NEWLINE_<!DOCTYPE html PUBLIC \xe2\x80\x9e-//W3C//DTD XHTML 1.0 Strict//EN\xe2\x80\x9c _NEWLINE_\xe2\x80\x9ehttp://www.w3.org/TR/xhtml1/DTD/xhtml1-strict.dtd\xe2\x80\x9c>_NEWLINE_<html xmlns="http://www.w3.org/1999/xhtml" lang="lt" xml:lang="lt">_NEWLINE__NEWLINE_<head>_NEWLINE_  <title>XHTML 1.0 Strict pavyzdys</title>_NEWLINE_  <meta http-equiv="Content-Type" content="text/html; charset=UTF-8" />_NEWLINE_</head>_NEWLINE__NEWLINE_<body>_NEWLINE_  <p>_NEWLINE_    Tai yra XHTML 1.0 Strict pavyzdys._NEWLINE_  </p>_NEWLINE_</body>_NEWLINE__NEWLINE_</html>'